Andre inntektskilder

## **Innhold**

* Gaver fra næringslivet
* Søknader
* Salg, auksjoner mm.

## Gaver fra Næringslivet

Mange tror at næringslivet har spesielt mye å bidra med. Sannheten er at de fleste midlene som menigheter og organisasjoner mottar, kommer fra private personer. Likevel er det mulig å utfordre næringslivet til å bidra. Vi må likevel huske at en bedrift har sin rolle og skal i utgangspunktet gi overskudd til eier/eierne. Men mange bedrifter ser at de har et samfunnsansvar og vil bidra på ulike måter i lokalsamfunnet.

Det er klart at det også er mennesker som tar avgjørelser i bedrifter og det er lettere å få en positiv avgjørelse om støtte når det er personer i ledelsen i bedriften som er positive til det arbeidet vi gjør. Vi må ha respekt for at næringslivet har et annet formål enn menigheten og at vi ikke kan forvente støtte til et evangeliserende arbeid, men mer arbeid som generelt kan oppfattes som allment samfunnsgagnlig.

Det er i hovedsak tre typer støtte:

* **Sponsing** hvor det ligger en forventning om bedriftens synlighet i retur. Dette kan være annonser i menighetsblad og til ulike arrangementer etc. Idretten er kjent for å ha slike sponsorinntekter. Denne type støtte går av bedriftens markedsbudsjett.
* **Bedriftens ser at de har et samfunnsansvar** og ønsker å bidra til menighetens sosiale(diakonale) arbeid. Dette er en støtte som normalt gir uten noen form for gjenytelse.
* **Gaver** i form av tjenester eller gjenstander som bedriften har. Eksempel på dette kan være rådgivingstjenester, advokathjelp, markedsføringstjenester, gratis kopiering, lån av møterom osv., eller det kan være gaver i form av egenproduserte varer, brukt kontorutstyr osv.

## Søknader

Det er mulig å søke om midler fra ulike instanser.

Den enkelte **kommune** har budsjettposter det går an å søke støtte fra. Dette er kulturmidler som kan gå til barne- og ungdomsarbeid. Viktig å merke seg fristene for å søke, og samtidig sette seg inn i retningslinjene for tildeling slik at man kan ordlegge seg korrekt.

Alle **sparebanker** deler også ut midler til allmennyttige formål. Her kan det også søkes om støtte. Viktig at man setter seg inn i retningslinjene og søker på rett måte og til rett tid.

Det finnes også en del legater som av og til kan passe for tiltak i menigheten. Sjekk på [legathandboken.no](http://www.legathandboken.no/). Her kan du også bestille den siste legathåndboken i papirutgave.

Det er også mulig å innlede et samarbeid med ulike ideelle organisasjoner som støtter samfunnsnyttige tiltak. Eksempel på slike lokale organisasjoner er Lions, Rotary, Kiwanis, Sanitetskvinnene for å nevne noen. Dette er organisasjoner som både kan bidra økonomisk etter søknad og som ofte har arrangementer med foredrag og informasjon om ulike samfunnsaktuelle tema. Her kan også menighetens ansatte og frivillige bidra til å fortelle om det arbeidet som drives innen menigheten.

**Noen få tips til å skrive søknader:**  
Les retningslinjene for tildeling, og marker de ordene de bruker for å beskrive hvem og hva som skal tildeles midlene. Vi skal opptre ærlig, men disse ordene bør vi prøve å bruke i søknaden dersom det passer.

Dersom du skal søke flere steder, kan det være en forenkling om du lager en egen beskrivelse av tiltaket du søker støtte til, samt et budsjett, og så lager du bare et enkelt følgebrev tilpasset den enkelte du søker om støtte fra. Da kan prosjektbeskrivelsen og budsjett, brukes flere ganger.

## Salg, auksjoner mm.

Det er mange ulike tiltak som kan gi inntekt til en menighet. Her er kun noen få eksempler.

**Salg av ulike produkter**  
Det er ikke alt av salg som vi ønsker å definere som innsamling. Innsamling er det når en vare selges til overpris, men man får en type vare som «bevis» på at man har gitt en gave. Eksempel på slikt salg kan være salg av kalendere og lignende.

**Auksjon**  
Mange menigheter arrangerer auksjon der man f. eks ofte bruker de fineste gjenstandene man har fått inn til et loppemarked. Det er også mulighet til å bruke auksjon som en type underholdning, der folk byr på noe som er pakket inn slik at de ikke vet hva det er og hvor mye det er verdt.

**Bruktbutikk**  
Noen menigheter har som en del organisasjoner, startet sin egen bruktbutikk. Dette krever mye arbeid og må drives av frivillige for at dette skal bli lønnsomt. Men det kan være en fin måte å engasjere frivillige på samtidig som det kan gi et bra overskudd til menighetens arbeid.

*I Greipstad menighet i Songdalen utenfor Kristiansand har de egen bruktbutikk som drives av en stiftelse, men som har sitt primære formål å støtte menighetshuset.*